**PRESSEMEDDELELSE:
Det (meste) er sandt**

Freelancejournalist, DR-researcher, kommunikatør, ægtemand, far, venstrehåndet donaldist, tidligere efterskolelærer, kirke- og kulturmedarbejder, havnearbejder og indmad i Rasmus Klump (!).

Hans Wendelboe Bøcher har mange prædikater og mange skæve oplevelser med i bagagen, når han den \_\_\_\_\_\_ i \_\_\_\_\_\_\_\_ holder sit livsbekræftende foredrag ”Det (meste) er sandt”.

Selv om overskriften kan indikere noget andet, er der mere latin end løgn i foredraget, der bringer en perlerække af historier fra Hans Wendelboe Bøchers foreløbige 46 år på jorden:

En altid snakkesalig kone, en skæbne som dukke-racist, (mindst) et uheldigt udfald af selvindbildte gør-det-selv-færdigheder og utallige ufrivillige eftermiddage i kolde, nordjyske håndboldhaller med lunken termokaffe og ringe Wi-Fi. Læg hertil en fæl historie om mundhygiejne og Lecanødder, kampen om den gule Lego-borg, en børnetegning, der blev en landsdækkende modedille og historien om den pinlige affære med svigermor og Frank Hvam og den om den store rundstykkeløgn.

- Med tidligere jobs som efterskolelærer, havnearbejder i Odense, livredder i Aalborg (vel at mærke med mindst et liv på samvittigheden!) og skuespiller i Rasmus Klump-kostume i Fårup Sommerland og med oplevelser som at have rørt ved mindst to forskellige paver, medvirket i en Malmros-film og at være vokset op med en far i spøg-og-skæmt-verdenen i bagagen, har jeg i flere år belemret lokalbefolkningen i Hirtshals og Bindslev med ugentlige klummer om min og familiens mærkværdige skærmydsler og udfordringer, fortæller Hans Wendelboe Bøcher.

Men det er altid med glimt i øjet og en uafvendelig frygt for konens og ungernes efterfølgende repressalier, for det (meste) er faktisk sandt, selv om overdrivelse ofte fremmer forståelsen.

Foredraget eller standup-showet eller de åbenlyse og helt urimelige kvababbelser - for det er svært rigtigt at sige, hvad det egentlig er - bliver yderligere krydret og sat i perspektiv af en række videoklip, Haydns Trompetkoncert spillet live på næsehorn (!) og en stribe mærkværdige skilte og overskrifter, der med sikkerhed bringer smilet frem hos selv de mest skeptiske.

**Hent pressebilleder**[**http://hanswendelboe.dk/m/vis.php?side=../2019/solo/sider/2020-foredrag-detmesteersandt-presse.php**](http://hanswendelboe.dk/m/vis.php?side=../2019/solo/sider/2020-foredrag-detmesteersandt-presse.php)